**Chipul tău din tinereţe**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Moartea nesfârşită seamănă teamă printre muritori,

înghite trecutul şi aleargă pe urmele vieţii în viitor,

nu are criterii de selecţie cunoscute,

profită de hazard şi clipa malefică.

Întunericul şi umbra stau faţă-n faţă

se privesc în ochi şi se sfidează,

în cearcănul mare cât o rană

s-au cicatrizat toate iubirile uitate

ca într-un album cu poze şi cuvinte frumoase.

Chipul tău din tinereţe doamnă

îmi aduce în memorie nevindecata emoţie,

aşteptarea friguroasă şi lungă,

pentru că întotdeauna mi-am strunit inima,

să nu-mi fugă din piept

şi să locuiască în tine

ca într-un castel fermecat

cu prea multe dormitoare şi paturi

unde te caut până la epuizare.